Nemocnica Rázsochy

Nemocnica Rázsochy je projekt fakultnej nemocnice vrátane posluchární, laboratórií, internátov a ostatnej občianskej vybavenosti, tzv. kampus, plánovaný v Bratislavskej mestskej časti Lamač. Pôvodná stavba sa začala stavať v roku 1987 ako štátny projekt, ktorý bol napokon v 90. rokoch postupne utlmený. Z pôvodného projektu sa za 30 rokov dokončila iba hrubá stavba - nosný skelet a obvodové múry. Bola tu vybudovaná obrovská betonárka, ponad železnicu bol postavený železný most prenajatý od armády. V niektorých častiach bola nainštalovaná vzduchotechnika a okná, kotolňa bola dokončená na 90%. Vo vysokom štádiu dokončenia bola aj trafostanica a čistička odpadových vôd.

V roku 1997 vláda rozšírila projekt o jednotku intenzívnej starostlivosti, heliport a príjazdovú rampu pre vozidlá rýchlej záchrannej služby. Plány aj spôsob financovania stavby sa v jej priebehu viackrát zmenili. V lete roku 2019 začali skelet budovy búrať.

Dejiny 

Verejná súťaž na projekt novej fakultnej nemocnice s poliklinikou a priestormi Lekárskej fakulty Univerzity Komenského v Bratislave bol vyhlásený v roku 1969. Prípravu viedol hlavný architekt Jindřich Martin.

Príprava výstavby FNsP Bratislava - Rázsochy sa začala spracovaním projektovej úlohy a jej schválením 15. júla 1982. Projektová dokumentácia bola schválená 28. marca 1985.

Rozhodnutie o umiestnení stavby nadobudlo právoplatnosť 15. októbra 1985. Následne sa začali prípravné práce - výkupy pozemkov, príprava územia, príprava a postupné budovanie súvisiacich investícií (inžinierske siete, prístupové komunikácie,...), ktoré sa realizovali až do roku 1991. Stavba bola zapísaná ako záväzná úloha štátneho plánu uznesením vlády 7. júla 1986. Stavebné povolenie, ktoré bolo vydané 31. augusta 1987, nadobudlo právoplatnosť 14. októbra 1987. Výstavba prebiehala podľa schváleného harmonogramu až do Rozhodnutia o sistácii FNsP 1. stavba zo 4. júla 1991.

Sistácia stavby bola ukončená 31. decembra 1991. Po ukončení sistácie sa pokračovalo vo výstavbe. Vláda SR svojím uznesením z 18. júla 1995 k prehodnoteniu financovania prioritných zdravotníckych zariadení na Slovensku určila priority, medzi ktoré bola zaradená i výstavba 1. stavby FNsP Bratislava-Rázsochy.

Súčasťou projektu bola aj betonárka postavená v rámci investície. Aj po zastavení stavby však bola využívaná súkromnými firmami, ktoré pracovali na iných, zväčša súkromných zákazkách. Aktivisti poukazovali na neprimeranú záťaž životného prostredia, právnici na neoprávnené užívanie štátneho majetku súkromníkmi.

Rozhodnutím ministra zdravotníctva z 26. júla 1995 investor FN Bratislava začal v spolupráci s projektantom vypracovanie aktualizácie-inovácie projektovej dokumentácie stavby. Stavebné povolenie - zmena stavby pred dokončením bolo vydané 28. júla 1997.

Rozvojový program verejných investícií na roky 1995 - 1998 vyhlásený uznesením vlády V. Mečiara zahŕňal i výstavbu FNsP Bratislava-Rázsochy. Uznesením vlády bolo odsúhlasené financovanie výstavby prioritných zdravotníckych zariadení pre rok 1997 i FNsP Rázsochy. Vláda 2. decembra 1997 odsúhlasila návrh financovania prioritných zdravotníckych stavieb v prechodnom období a ďalšie vyhľadanie najvhodnejšej formy zahraničného úveru splácaného zo štátneho rozpočtu.

Do stavby sa preinvestovali zhruba 2 000 000 000 Sk (cca 65 miliónov eur). Financovanie stavby bolo prvou Dzurindovou vládou zastavené. 31. októbra 2000 vláda zrušila uznesenie z roka 1997 a financovanie FNsP Rázsochy bolo zastavené. Situáciu sa pokúšali zachrániť aktivisti z mestskej časti Bratislava Lamač, ktorí v roku 2001 chceli investície zachrániť a dobudovať hrubú stavbu aspoň ako vedecko-technický park. Pre kritiku verejnosti si tento zámer osvojil aj magistrát hlavného mesta, projekt však len "vzal na vedomie" a odvtedy je odložený. Zodpovedné orgány nezabezpečili dostatočne areál, ktorý následne chátral a bol vystavený vandalom a zlodejom.

V neskoršom období Ministerstvo zdravotníctva nemalo finančné prostriedky na dostavbu. V roku 2014 vláda pod vedením Roberta Fica schválila výstavbu novej nemocnice v neďalekej lokalite za 2 mld €

V oblasti areálu plánovanej nemocnice sa stretávajú aj biznisplány a záujmy skupín ovládajúcich mestskú časť Bratislava Lamač, ako aj mesto Bratislava, ktoré tu majú vzhľadom na lukratívnosť pozemkov (výborná dostupnosť, blízky lesopark, prístup k diaľnici) investičné zámery, pričom existujú podozrenia zo zámernej sabotáže stavby, ktorá do roku 2019 iba chátrala.

V roku 2018 bolo schválené zbúranie nemocnice vládou Róberta Fica za 17 miliónov Eur z dôvodu už nevyhovujúcich štandardov. Tento krok kritizovalo viacero odborníkov. Búracie práce spustili v prítomnosti premiéra Pellegriniho a ministerky zdravotníctva Kalavskej 13. augusta 2019.

Projekt novej nemocnice Rázcochy bol zahrnutý do tzv. plánu obnovy, podľa ktorého sa má postaviť nemocnica s cca 650 lôžkami. V lete 2022 podpísalo Ministerstvo zdravotníctva zmluvu s projektantom na prípravu projektu. Hrubý skelet nemocnice má stáť do 2 rokov, nová nemocnica do 6 rokov. Projekt bol kritizovaný ako príliš málo ambiciózny, pretože Ministerstvom predstavená nemocnica nespĺňa kritériá koncovej univerzitnej nemocnice.

Referencie

Iné projekty 

Rázsochy
Lamač